ПОЛ ВЕРЛЕН

СРЕД БЕЗКРАЙНАТА СКУКА…

Част 0 от „Песни без думи“

Превод от френски: Кирил Кадийски, 1994

chitanka.info

Сред безкрайната скука

на равнината

снегът в мрачината

като пясък блещука.

От бакър небесата,

мрак като в бездна.

Погледна луната,

и умря, и изчезна.

Сякаш облаци черни —

дъбове стари

се носят сред пари

в мрачините вечерни.

От бакър небесата,

мрак като в бездна.

Погледна луната,

и умря, и изчезна.

Вълци, жално завили,

грачещи врани,

кой днес ще ви брани,

щом смъртта се захили?

Сред безкрайната скука

на равнината

снегът в мрачината

като пясък блещука.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги